b'\n_START_ARTICLE_\nGoodpasturen oireyhtym\xc3\xa4\n_START_PARAGRAPH_\nGoodpasturen oireyhtym\xc3\xa4 on autoimmuunisairaus, joka ilmenee tavallisimmin munuaisten nopeana vaurioitumisena ja verenvuotona keuhkoissa. Se nimettiin yhdysvaltalaisen Ernest Goodpasturen mukaan._NEWLINE_Useimmilla Goodpasture-potilailla esiintyy oireita sek\xc3\xa4 munuaisissa ett\xc3\xa4 keuhkoissa. Potilaalla saattaa ilmet\xc3\xa4 esimerkiksi veriysk\xc3\xa4\xc3\xa4, ja pitk\xc3\xa4\xc3\xa4n jatkunut keuhkoverenvuoto voi aiheuttaa aneemisia oireita. Sairaus vahingoittaa monesti munuaisten hiussuoniker\xc3\xa4si\xc3\xa4. Munuaisvaurio alkaa monesti oireilla vasta, kun munuaistoiminta on heikennyt jo merkitt\xc3\xa4viss\xc3\xa4 m\xc3\xa4\xc3\xa4rin. Mahdollisia oireita ovat esimerkiksi ruokahaluttomuus, pahoinvointi, kohonnut verenpaine ja \xc3\xb6deema. Sairaus todetaan munuaisbiopsian ja verikokeen avulla._NEWLINE_Koska nopeasti etenev\xc3\xa4n sairauden ensioireet ovat lievi\xc3\xa4, sit\xc3\xa4 ei usein saada todetuksi nopeasti. Hoitoon k\xc3\xa4ytet\xc3\xa4\xc3\xa4n immunosuppressiivisia l\xc3\xa4\xc3\xa4kkeit\xc3\xa4 ja kortikosteroideja. Sairauteen liittyy pysyv\xc3\xa4n munuaisvaurion riski, ja joskus onkin tarpeen toteuttaa munuaisensiirto tai antaa potilaalle dialyysihoitoa._NEWLINE_Goodpasturen oireyhtym\xc3\xa4 on harvinainen sairaus. Se oli aiemmin varsin tappava, mutta yh\xc3\xa4 useampi paranee siit\xc3\xa4 t\xc3\xa4ysin. Keuhkojen vauriot ovat helpommin hoidettavissa kuin munuaisvaurio. Laaja verenvuoto keuhkoissa saattaa kuitenkin aiheuttaa hengenvaaran jo ennen kuin sairautta on voitu todeta.'